ALMATY. Z dvojice nominovaných slovenských reprezentantov v boxe na majstrovstvá sveta v kazašskom Almaty zvládol úspešne duel úvodného kola ten mladší a menej skúsený.
Iba 19-ročný Michal Zátorský, ktorý debutuje na seniorských MS, zdolal v utorok v kategórii do 60 kg Faruha Jomudova z Turkménska 2:1 na body (u jednotlivých arbitrov 28:29, 29:28, 30:27) a postúpil medzi 32 najlepších.
"Mišo od úvodu tlačil súpera, ten bol spočiatku mimoriadne pohyblivý a úderovo aktívnejší. Záver prvého kola a celé 2. kolo však bolo v réžii Michala, ktorý výborne plnil taktické pokyny. V poslednom kole išli obaja boxeri naplno, ale môj zverenec bol presnejší a Jomudova dostával pod tlak. Mišo napokon zaslúžene zvíťazil," citovala internetová stránka skboxing.sk slová trénera slovenskej mužskej reprezentácie Pavla Hlavačku.
V dueli o účasť v osemfinále bude Zátorského súperom v nedeľu 20. októbra Saylom Ardee z Thajska, ktorý získal striebro na tohtoročných majstrovstvách Ázie.
Sitom úvodného kola v ringu neprešiel na MS 2013 v Almaty Sandro Dirnfeld. Dvadsaťštyriročný pästiar podľahol v kategórii do 91 kg švédskemu borcovi Gabrielovi Richardsovi tesne 1:2 na body (výroky u jednotlivých rozhodcov 29:28, 28:29, 27:30) a so šampionátom sa musel rozlúčiť.
"Bol to vyrovnaný zápas, dvaja arbitri určili za víťaza Švéda, jeden Dirnfelda. O hlavu vyšší súper mal svoje nesporné kvality, no Sandro na neho určite mal. O to viac nás mrzí prehra. Keby sa Dirnfeldovi podarilo nadviazať na výkony, ktoré podával na tohtoročných ME v Minsku, kde obsadil 5. miesto, tak jednoznačne postúpi cez švédskeho protivníka. Sandrovi však v porovnaní s júnovým kontinentálnym šampionátom chýbala iskra. V podvedomí až príliš chcel, čo mu ubralo na výkone po všetkých stránkach," zhodnotil tréner Pavol Hlavačka výkon svojho ďalšieho zverenca.